Virallinen lehti nro C 279 , 01/10/1999 s. 0082



A4-0200/99 Päätöslauselma komission tiedonannosta neuvostolle ja Euroopan parlamentille käytöstä poistettujen off-shore-öljyn- ja kaasunporauslaitteistojen poistamisesta ja hävittämisestä (KOM(98)0049 - C4-0367/98) Euroopan parlamentti, joka - ottaa huomioon komission tiedonannon (KOM(98)0049 - C4-0367/98), - ottaa huomioon yleissopimuksen Koillis-Atlantin merellisen ympäristön suojelusta (OSPAR), joka allekirjoitettiin Pariisissa 9. syyskuuta 1992 ((EYVL L 104, 3.4.1998, s. 3.)), - ottaa huomioon Sintrassa 22. ja 23. heinäkuuta 1998 tehdyn OSPARin päätöksen nro 98/3 käytöstä poistettujen off-shore-laitteistojen poistamisesta, - ottaa huomioon Sintrassa 23. heinäkuuta 1998 annetun ministeritason julkilausuman, - ottaa huomioon EY:n perustamissopimuksen 174 artiklan (entinen 130 r artikla), - ottaa huomioon ympäristö-, terveys- ja kuluttajansuojavaliokunnan mietinnön ja tutkimusta, teknologista kehittämistä ja energia-asioita käsittelevän valiokunnan lausunnon (A4-0200/99), A. ottaa huomioon, että käytöstä poistettujen off-shore-laitteistojen purkamisella ja poistamisella on vaikutuksia ympäristöön (vaarallisten aineiden ja luonnollisten matala-aktiivisten radioaktiivisten aineiden aiheuttama meren saastuminen), B. ottaa huomioon, että on välttämätöntä luoda meren pilaantumiseen liittyvä yhteisön yhteistyöjärjestelmä, kuten komissio myönsi 16. joulukuuta 1998 tekemässään ehdotuksessa (KOM(98)0769) ((EYVL C 25, 30.1.1999, s. 20.)); 1. Panee tyytyväisenä merkille OSPARin yleissopimuksen puitteissa heinäkuussa 1998 tehdyn päätöksen nro 98/3, joka sisältää periaatteen, jonka mukaan on kiellettyä upottaa mereen tai jättää kokonaan tai osittain paikoilleen käytöstä poistettuja off-shore-laitteistoja Koillis-Atlantin alueella, Pohjanmeri mukaan lukien; 2. Panee tyytyväisenä merkille, että käytöstä poistettujen off-shore-laitteistojen uudelleenkäyttö, kierrätys tai lopullinen poistaminen maissa on katsottu parhaiksi toteutettaviksi vaihtoehdoiksi; 3. Kyseenalaistaa kuitenkin päätöksen nro 98/3 3 artiklan poikkeuslausekkeen täytäntöönpanon suurten teräsrakenteisten laitteistojen kohdalla ja sen konkreettiset seuraukset; 4. Pahoittelee voimakkaasti ristiriitaa sen välillä, että on mahdollisuus turvautua tähän poikkeuslausekkeeseen, sekä niiden aikomusten välillä, jotka esitettiin 23. heinäkuuta 1998 Sintrassa annetussa ministeritason julkilausumassa ja joiden tarkoituksena on supistaa mahdolliset teräsrakenteisia laitteistoja koskevat poikkeukset mahdollisimman vähäisiksi; 5. Katsoo, että poikkeuksia pitäisi myöntää vain tapauskohtaisesti tilanteissa, joissa purkaminen voisi vaarantaa työntekijöiden turvallisuuden tai aiheuttaa kielteisiä ympäristövaikutuksia, ja silloin vasta sen jälkeen, kun on toteutettu laaja ja avoin julkinen kuuleminen, johon osallistuvat erityisesti merenkulkuviranomaiset, kalastajayhteisöt ja hallituksista riippumattomat ympäristöjärjestöt; 6. Pahoittelee sitä, ettei OSPARin päätöksessä nro 98/3 käsitellä off-shore-laitteistojen puhdistusta tai purkamista, vaan ainoastaan niiden poistamista; 7. Pahoittelee sitä, ettei tässä päätöksessä tehdä minkäänlaista eroa olemassa olevien laitteistojen (joista monen käyttöikä umpeutuu lähiaikoina) ja tulevien laitteistojen välillä; 8. Pyytää komissiota tutkimaan yhteistyössä asianomaisten talouden alojen (öljy-, kaasu- ja kalastusalat) kanssa olemassa olevia purkuratkaisuja ja toteuttamaan samanaikaisesti kustannus/hyötyanalyysin kaikkia tapauksia ajatellen (syvät vedet, matalat vedet, purku meressä, purku maaperällä, hinaus jne.) sekä ymmärtämään ja ottamaan täysin huomioon vaarat, jotka uhkaavat näitä toimia suorittavia työntekijöitä; 9. Katsoo, että off-shore-laitteistojen purkamiskustannukset ovat yleensä vähäiset verrattuna saatuihin tuloihin; tämä taakka olisi joka tapauksessa sisällytettävä investointisuunnitelmiin «saastuttaja maksaa» -periaatteen mukaisesti; verotuksellisia kannustimia voidaan käyttää poistamisen jälkeen, jotta kannustetaan poistetun materiaalin kestävintä käyttöä (uudelleenkäyttö, kierrätys jne.); 10. Pyytää komissiota laatimaan luettelon Euroopassa purkamisesta saaduista kokemuksista, ETA:n jäsenvaltiot mukaan lukien, sekä vertaamaan niitä muualla maailmassa, erityisesti Yhdysvalloissa, saatuihin kokemuksiin; 11. Pyytää komissiota toteuttamaan vertailevan tutkimuksen olemassa olevista vastuuta koskevista määräyksistä, joita sovelletaan Euroopan unionissa, ETA-maissa ja muualla maailmassa mereen jäävien osien purku-, poisto- ja huoltotoimiin; 12. Pyytää komissiota tekemään vuoteen 2002 mennessä ehdotuksen, joka perustuu 8, 10 ja 11 kohdassa mainittuihin tutkimuksiin, jotta voidaan valmistella yhteisön kanta vuonna 2003 toteutettavaa OSPARin päätöksen nro 98/3 tarkistamista varten; 13. Korostaa, että komissio käynnisti tämän kuulemismenettelyn liian myöhään, mistä johtuen Euroopan parlamentti ei voinut millään tavalla vaikuttaa yhteisön kantaan OSPAR-konferenssin yhteydessä; 14. Kehottaa puhemiestään välittämään tämän päätöslauselman komissiolle ja neuvostolle.